28 aprel - Azərbaycanın Sovet Rusiyası tərəfindən işğal olunmasının ildönümü
1920-ci ildə 11-ci Qırmızı Ordu Bakıya daxil olaraq Azərbaycan Demokratik Respublikasına son qoymuşdu
Bu gün Azərbaycanın bolşeviklər tərəfindən işğal edilməsinin 94-cü ildönümü tamam olur.
Sovet Rusiyasının rəhbəri Vladimir Leninin əmri ilə 11-ci Qırmızı Ordu 1920-ci il, aprelin 28-də Bakıya daxil olmuş və Azərbaycan Demokratik Respublikasını devirmişdi.
Sovet dönəmində aprelin 28-i Azərbaycanda “sovet hakimiyyətinin qurulduğu” gün kimi qeyd olunur və həmin günün şərəfinə bir sıra dövlət təsisatlarına “28 aprel” adı verilirdi. Bunların sırasında "28 aprel" metro stansiyası var idi ki, Azərbaycan öz istiqlaliyyətini bərpa etdikdən sonra stansiya "28 may" adlandırıldı.
Sovet tarixçiləri Azərbaycanın işğalını yerli kommunistlərin nailiyyəti kimi qələmə verirdilər, hərçənd ki, ordunun döyüşçü heyətinin mütləq əksəriyyəti qeyri-azərbaycanlılardan ibarət idi.
11-ci Qırmızı Ordunu Azərbaycana gəlişində kommunist Nəriman Nərimanov müşayiət edirdi. Moskvada qərargahlanan bolşevik hökuməti Nərimanovu ADR-i əvəzləyən marionet Azərbaycan Sovet Sosialist Respublikasına rəhbər təyin etdi. Nərimanov 1925-ci ildə Moskvada ikən müəmmalı şəkildə vəfat etdi.